text: Mand uden identitet anholdt
  29 marts 2011 kl. 20.06
  Politiet i Esbjerg har tirsdag anholdt en rengøringsassistent, der nægter at opgive sin rigtige identitet. Han mistænkes for tyveri fra et supermarked.
  Supermarkedet har længe haft et betydeligt svind fra varebeholdningen og en bestemt rengøringsassistent var mistænkt. Han gjorde rent om natten.
  Politiet tog ud til den mistænktes adresse og fandt varer for over 100.000 kroner.
  Manden blev anholdt, men senere viste det sig, at han ikke har det navn, som politiet fik opgivet fra supermarkedet. Når han bliver spurgt, kommer han med et nyt navn, der formentlig også er falsk.
  Politiet går onsdag videre med at spore mandens rigtige identitet. Han er afrikaner og er muligvis tidligere blevet udvist af landet.
  Foreløbig har politiet sat ham i arresten.
  